டிசிப்ரோசியம்(II) அயோடைடு

டிசிப்ரோசியம்(II) அயோடைடு  (Dysprosium(II) iodide) என்பது DyI2 என்ற மூலக்கூற்று வாய்பாடால் விவரிக்கப்படும் ஒரு கனிம வேதியியல் சேர்மமாகும். டிசிப்ரோசியமும் அயோடினும் சேர்ந்து இச்சேர்மம் உருவாகிறது. 

தயாரிப்பு
டிசிப்ரோசியம்(III) அயோடைடுடன் டிசிப்ரோசியம் உலோகத்தைச் சேர்த்து வெற்றிடத்தில் 800 முதல் 900 பாகை செல்சியசு வெப்பநிலையில் வினைபுரியச் செய்து டிசிப்ரோசியம்(II) அயோடைடு தயாரிக்கப்படுகிறது.

Dy + 2 DyI3 → 3 DyI2

பாதரச(II) அயோடைடுடன் டிசிப்ரோசியம் வினைபுரிந்தாலும் டிசிப்ரோசியம்(II) அயோடைடு உருவாகிறது: 
Dy + HgI2 → DyI2 + Hg

டிசிப்ரோசியமும் அயோடினும் நேரடியாக வினையில் ஈடுபட்டாலும் டிசிப்ரோசியம்(II) அயோடைடு உருவாகிறது:

Dy + I2 → DyI2

பண்புகள்
டிசிப்ரோசியம்(II) அயோடைடு அடர் ஊதா-கருப்பு நிறத்திலுள்ள ஒரு திடப்பொருளாகும். இது எளிதில் ஈரமுறிஞ்சி நீர்த்துப்போகும். உலர்ந்த மந்த வாயு அல்லது வெற்றிடத்தில் மட்டுமே இதை சேமித்து வைக்க முடியும். காற்றில் இது ஈரப்பதத்தை உறிஞ்சி நீரேற்றாக மாறும். ஆனால் அவை நிலையற்றவை மற்றும் விரைவாக அயோடைடு ஆக்சைடுகளாக மாறி ஐதரசன் வாயுவை வெளியிடும். இந்த செயல்முறை நீர் முன்னிலையில் வேகமாக நிகழ்கிறது. டிசிப்ரோசியம்(II) அயோடைடு சேர்மம் காட்மியம் குளோரைடு போன்ற படிக அமைப்பைக் கொண்டுள்ளது. இது டெட்ரா ஐதரோபியூரான், பியூட்டனால் மற்றும் பீனால் ஆகியவற்றுடன் சேர்ந்து அணைவுச் சேர்மங்களை உருவாக்கும்.

பயன்கள்
டிசிப்ரோசியம்(II) அயோடைடு மற்றும் சிலிக்கான் டெட்ராகுளோரைடு ஆகியவற்றுக்கு இடையேயான வினையில் டிரைகுளோரோசிலில் இயங்குறுப்புகள் உருவாகின்றன. இவை ஆல்க்கைன்களின் முப்படியாதல் வினையை வினையூக்கம் செய்கின்றன.

மேற்கோள்கள்

பகுப்பு:டிசிப்ரோசியம் சேர்மங்கள்
பகுப்பு:அயோடைடுகள்